Illum il-Kummissjoni ppubblikat ir-riżultati ta' valutazzjoni li tagħti ħarsa lejn kif l-Istati Membri qegħdin jimplimentaw l-istrateġiji nazzjonali tagħhom għall-integrazzjoni tar-Rom. Il-valutazzjoni tagħmel aċċenn fuq kif inbidlet il-qagħda tar-Rom mill-2011 'l hawn. Kulma jmur, l-istampa ġenerali qed titjieb bil-mod il-mod: pereżempju, bħalissa hemm iktar tfal Rom li qegħdin imorru l-iskola f'età bikrija, u rata li qed tonqos ta' persuni li jitilqu kmieni mill-iskola. Min-naħa l-oħra, il-valutazzjoni turi li sa 80 % tar-Rom xorta għadhom fir-riskju tal-faqar, avolja din iċ-ċifra hija iktar baxxa minn dik tal-2011. L-ewwel Viċi President Frans Timmermans qal: “L-Unjoni Ewropea hija mibnija fuq il-valuri tat-tolleranza u l-ugwaljanza. Dawn il-valuri ma jgawdux minnhom iċ-ċittadini kollha tal-Unjoni Ewropea, u dan mhux aċċettabbli. L-Istati Membri jridu jaċċelleraw l-isforzi tagħhom biex itejbu l-integrazzjoni tar-Rom jekk irridu ntemmu l-preġudizzji, is-segregazzjoni u d-diskriminazzjoni li r-Rom għadhom iħossu.” Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri qalet: “Bl-appoġġ tal-Kummissjoni, il-gvernijiet tal-UE għamlu strateġiji biex jintegraw il-popolazzjonijiet tar-Roma f'post – dan huwa importanti, iżda għadu biss l-ewwel pass. Issa wasal il-waqt li l-Istati Membri jimplimentaw dawn l-istrateġiji ħalli jagħmlu differenza ta' vera fil-ħajjiet tan-nies. M'hemm ebda settur ieħor iktar importanti għal dan mill-edukazzjoni. It-tfal Rom għandu jkollhom eżattament l-istess aċċess għall-iskola bħall-oħrajn. L-edukazzjoni hija l-muftieħ għal integrazzjoni aħjar fis-soċjetà, li tiftaħ il-bibien għall-impjiegi u ħajja aħjar għal kulħadd.” Il-Qafas tal-UE għal Strateġiji Nazzjonali għall-Integrazzjoni tar-Rom għolla l-importanza tal-integrazzjoni tar-Rom fl-aġendi politiċi nazzjonali, u għen biex jiġu stabbiliti l-objettivi, l-istrutturi, il-finanzjament u l-monitoraġġ neċessarji biex titjieb l-integrazzjoni fl-Ewropa kollha. Madankollu, skont il-valutazzjoni li saret, fl-oqsma tal-edukazzjoni, l-impjiegi, is-saħħa u l-abitazzjoni, it-titjib ma kienx ugwali u kien modest. Il-Kummissjoni qed titlob li jkun hemm iktar sforzi b'koordinazzjoni ikbar bejn il-livelli Ewropej, nazzjonali, u lokali. Dan, pereżempju, jinkludi li jinħolqu pjattaformi Rom nazzjonali li jgħaqqdu lil dawn l-atturi flimkien biex tiġi kkoordinata aħjar il-ħidma mal-komunitajiet Rom. L-Istati Membri jridu jagħtu prijorità lill-ġlieda kontra d-diskriminazzjoni u r-razziżmu dirett lejn ir-Rom, u jiffukaw fuq l-integrazzjoni taż-żgħażagħ, nisa u tfal Rom. Il-passi li jmiss Abbażi tal-valutazzjoni ppubblikata llum, il-Kummissjoni se tiddefinixxi l-istrateġija għall-integrazzjoni tar-Rom għal wara l-2020, kif talbu li jsir l-Istati Membri tal-UE. Il-Kummissjoni nediet ukoll evalwazzjoni tal-effettività, ir-rilevanza u l-valur miżjud tal-Qafas tal-UE għal Strateġiji Nazzjonali għall-Integrazzjoni tar-Rom. Iċ-ċittadini, l-organizzazzjonijiet, l-istituzzjonijiet, u partijiet ikkonċernati oħrajn huma mistiedna jwasslu l-fehmiet taħghom permezz tal-konsultazzjoni pubblika li se tkun miftuħa sal-25 ta' Ottubru 2017. Sfond Fl-2011 il-Kummissjoni Ewropea adottat Qafas tal-UE għal Strateġiji Nazzjonali għall-Integrazzjoni tar-Rom, li għandu l-għan li jnaqqas id-distakk bejn ir-Rom u l-bqija tas-soċjetà f'erba' oqsma ewlenin: Bosta strumenti legali, ta' politika u ta' finanzjament fil-livell tal-UE ġew mobilizzati biex tiġi promossa l-inklużjoni tar-Rom. Il-leġiżlazzjoni tal-UE, inkluża d-Direttiva dwar l-Ugwaljanza Razzjali, u d-Deċiżjoni Qafas dwar il-ġlieda kontra r-razziżmu u l-ksenofobija tipprojbixxi d-diskriminazzjoni, id-diskors ta' mibegħda u r-reati ta' mibegħda kontra r-Rom. Is-Semestru Ewropew jippromwovi r-riforma ta' politiċi ewlenin li jappoġġjaw l-inklużjoni tar-Rom. Il-fondi Strutturali u ta' Investiment Ewropej għall-2014-2020 (FSIE) jippermettu lill-Istati Membri jintroduċu prijorità ta' investiment speċifika għall-integrazzjoni ta' komunitajiet emarġinati, bħalma huma r-Rom. L-Istati Membri żviluppaw Strateġiji Nazzjonali għall-Integrazzjoni tar-Rom u nnominaw Punti ta' Kuntatt Nazzjonali għar-Rom biex jikkoordinaw l-implimentazzjoni u l-monitoraġġ tagħhom. Mill-2016 'l hawn, dawn għandhom l-obbligu li jirrappurtaw ta' kull sena dwar il-miżuri ta' integrazzjoni tagħhom lill-Kummissjoni. Għal iktar informazzjoni: